b'\n_START_ARTICLE_\nComrat\n_START_SECTION_\nIstorie\n_START_PARAGRAPH_\nData primei atest\xc4\x83ri documentare a ora\xc8\x99ului Comrat este foarte controversat\xc4\x83. Astfel, unii consider\xc4\x83 c\xc4\x83 ora\xc8\x99ul a ap\xc4\x83rut \xc3\xaen 1789, al\xc8\x9bii \xe2\x80\x93 \xc3\xaen a doua jum\xc4\x83tate a sec. XVIII, inclusiv \xc3\xaen Enciclopedia Sovietic\xc4\x83 Moldoveneasc\xc4\x83 se scrie c\xc4\x83 ora\xc8\x99ul a ap\xc4\x83rut la r\xc4\x83scrucea secolelor XVIII\xe2\x80\x93XIX. \xc3\x8ens\xc4\x83 cercet\xc4\x83torul istoriei localit\xc4\x83\xc8\x9bilor basarabene Vladimir Nicu a g\xc4\x83sit un document, care atest\xc4\x83 Comratul la 27 mai 1443._NEWLINE_Oricum, la \xc3\xaenceputul sec. XIX Comratul era un s\xc4\x83tuc micu\xc8\x9b, \xc3\xaens\xc4\x83 noile autorit\xc4\x83\xc8\x9bi ruse\xc8\x99ti care au venit aici printr-un decret au declarat c\xc4\x83 satul a fost \xc3\xaenfiin\xc8\x9bat \xc3\xaen timpul r\xc4\x83zboiului din 1806\xe2\x80\x931812. \xc3\x8en anul 1819 apare alt decret \xc3\xaen care se spune c\xc4\x83 satul se colonizeaz\xc4\x83 cu bulgari \xc8\x99i alte na\xc8\x9bionalit\xc4\x83\xc8\x9bi veni\xc8\x9bi de peste Dun\xc4\x83re._NEWLINE_\xc3\x8en 1835 Comratul avea o \xc8\x99coal\xc4\x83, una din cele mai vechi dintre \xc8\x99colile s\xc4\x83te\xc8\x99ti, iar \xc3\xaen anul 1878 aceasta devine \xc8\x99coal\xc4\x83 de 2 clase. \xc3\x8en anul 1840 este edificat\xc4\x83 Catedrala Sf. Ioan, \xc3\xaen prezent important monument de arhitectur\xc4\x83 \xc8\x99i una dintre cele mai frumoase biserici din Basarabia._NEWLINE_\xc3\x8en anul 1878 se deschide o \xc8\x99coal\xc4\x83 ministerial\xc4\x83 \xc8\x99i tot \xc3\xaen acela\xc8\x99i an \xc8\x99coal\xc4\x83 primar\xc4\x83 este transformat\xc4\x83 \xc3\xaen \xc8\x99coal\xc4\x83 parohial\xc4\x83._NEWLINE_La \xc3\xaenceputul secolului XX, Comratul avea peste 8.600 locuitori. Aici se construie\xc8\x99te spitalul local care avea 5 saloane cu 16 paturi._NEWLINE_Dup\xc4\x83 cel de al doilea r\xc4\x83zboi mondial, or\xc4\x83\xc8\x99elul cre\xc8\x99te vertiginos. Se dezvolt\xc4\x83 industria alimentar\xc4\x83. Func\xc8\x9bioneaz\xc4\x83 10 organiza\xc8\x9bii de construc\xc8\x9bie, se construie\xc8\x99te rezervorul de ap\xc4\x83 de pe r\xc3\xa2ul Ialpug cu o suprafa\xc8\x9b\xc4\x83 de 170 ha._NEWLINE_\xc3\x8en prezent ora\xc8\x99ul Comrat este centrul administrativ au Unit\xc4\x83\xc8\x9bii Teritoriale Autonome G\xc4\x83g\xc4\x83uzia.\n_START_SECTION_\nAmplasare\n_START_PARAGRAPH_\nOra\xc8\x99ul Comrat este situat pe malul drept al r\xc3\xa2ului Ialpug, la sud de Chi\xc8\x99in\xc4\x83u, la distan\xc8\x9b\xc4\x83 de 100\xc2\xa0km, pe traseul interna\xc8\x9bional Chi\xc8\x99in\xc4\x83u \xe2\x80\x93 Ismail.\n_START_SECTION_\nResurse naturale\n_START_PARAGRAPH_\nSuprafa\xc8\x9ba total\xc4\x83 a ora\xc8\x99ului Comrat este de 16.403 ha, cea mai mare parte 10.955 ha sunt terenuri cu destina\xc8\x9bie agricol\xc4\x83, dintre care 10% sunt s\xc4\x83dite cu vii \xc8\x99i livezi. Suprafa\xc8\x9ba terenului intravilan este de 1.094 ha._NEWLINE_Resursele acvatice ale ora\xc8\x99ului sunt formate de r\xc3\xa2ul Ialpug care are o suprafa\xc8\x9b\xc4\x83 de 12,5 ha pe teritoriul ora\xc8\x99ului \xc8\x99i rezervorul de ap\xc4\x83 Comrat cu o suprafa\xc8\x9b\xc4\x83 de 175 ha. Suprafa\xc8\x9ba total\xc4\x83 a terenurilor ocupate de resursele acvatice este de 288 ha._NEWLINE_Pe panta st\xc3\xa2ng\xc4\x83 a v\xc4\x83ii r\xc3\xa2ului Ialpug (ocolul silvic Comrat, Comrat-IV, parcela 34, subparcela 11), este amplasat\xc4\x83 sec\xc8\x9biunea geologic\xc4\x83 din valea r\xc3\xa2ului Ialpug, arie protejat\xc4\x83 din categoria monumentelor naturii de tip geologic sau paleontologic.\n_START_SECTION_\nEconomie\n_START_PARAGRAPH_\nPrincipalii agen\xc8\x9bi economici din teritoriu activeaz\xc4\x83 \xc3\xaen domeniul prelucr\xc4\x83rii produselor agricole. Comrat este considerat un centru agricol de producere \xc8\x99i prelucrare a c\xc4\x83rnii de vit\xc4\x83 \xc8\x99i de porc. \xe2\x80\x9eComratVin\xe2\x80\x9d S.A. are o capacitate de produc\xc8\x9bie de 17,6 mii tone de struguri. \xc3\x8en \xc3\xaentreprindere sunt instalate 8 linii de prelucrare a strugurilor cu o capacitate de 20 tone pe or\xc4\x83. \xc3\x8entreprinderea produce 18 m\xc4\x83rci de vinuri de calitate superioar\xc4\x83 care corespund standardelor interna\xc8\x9bionale: \xe2\x80\x9eCaberne-Savinion\xe2\x80\x9d, \xe2\x80\x9eRo\xc8\x99u de Comrat\xe2\x80\x9d,\xe2\x80\x9eComratscoe\xe2\x80\x9d, vin de desert ordinar ro\xc8\x99u \xe2\x80\x9eCagor\xe2\x80\x9d etc. Produc\xc8\x9bia \xc3\xaentreprinderii este exportat\xc4\x83 \xc3\xaen Rusia, Ucraina, Lituania, Germania, Polonia, etc._NEWLINE_\xc3\x8entreprinderea individual\xc4\x83 \xe2\x80\x9eNovac\xe2\x80\x9d a fost \xc3\xaenfiin\xc8\x9bat\xc4\x83 \xc3\xaen anul 1999. Cifra de afaceri a \xc3\xaentreprinderii \xc3\xaen anul 2002 a constituit circa 6 mln. lei. La \xc3\xaentreprindere sunt angaja\xc8\x9bi peste 200 muncitori. Activitatea ei de baz\xc4\x83 este producerea \xc8\x99i prelucrarea produselor agricole. Sistemul de comer\xc8\x9b este format din 150 magazine \xc8\x99i 2 pie\xc8\x9be or\xc4\x83\xc8\x99ene\xc8\x99ti. \xc3\x8en ora\xc8\x99 func\xc8\x9bioneaz\xc4\x83 3 hoteluri.'